 CURS 1 IGIENA - COMPONENTĂ DE BAZĂ A MEDICINEI PREVENTIVE Conf. Dr. Curşeu Daniela Obiective educaţionale – la sfârşitul cursului studentul va fi în măsură să: Generale:  Să facă aprecieri asupra relaţiei dintre activităţile umane, calitatea mediului şi sănătatea populaţiei  Să evalueze expunerea şi riscurile asupra sănătăţii umane.  Să comunice celor interesaţi riscurile asupra sănătăţii şi măsurile de prevenire, control şi corectare în cadrul managementului riscului în zone poluate. Specifice:  Să definească şi să caracterizeze conceptul de sănătate şi pe cel de sănătate comunitară.  Să definească conceptul de profilaxie, să explice cele patru nivele ale profilaxiei (primordială, primară, secundară şi terţiară) şi să asocieze diferite măsuri preventive cu nivelul corespunzător.  Să definească mediul înconjurător şi să clasifice factorii de mediu  Să definească poluarea mediului înconjurător şi să explice cerinţele de bază pentru un mediu sănătos recomandate de OMS Obiectul şi rolul igienei În decursul timpului, din nevoia de adaptare la situaţia existentă în realitatea înconjurătoare, denumirile utilizate pentru definirea disciplinei noastre au suferit modificări importante. Prima denumire dată disciplinei noastre a fost cea de Igienă. Igiena a fost considerată disciplina de bază a medicinei preventive ce se ocupă de păstrarea şi promovarea sănătăţii. Această denumire provine de la Hygeea, zeiţa sănătăţii în mitologia greacă, ceea ce pune în evidenţă pe de o parte vechimea acestor preocupări, iar pe de altă parte faptul că în centrul atenţiei igiena aşează sănătatea şi nu boala. 1 În tratatul intitulat Aer, ape şi locuri, Hipocrate recunoaşte importanţa relaţiilor dintre mediu şi sănătate afirmând că „oricine doreşte să studieze medicina aşa cum trebuie va fi nevoit să ţină seama de relaţiile sănătăţii şi bolii cu anotimpurile anului, vânturile şi apele.” Igiena studiază acţiunea factorilor de mediu asupra sănătăţii populaţiei, în vederea prevenirii îmbolnăvirilor, a ţinerii sub control a riscurilor de mediu, a scăderii expunerii la factorii de risc a populaţiei prin eforturi concertate ale societăţii şi schimbarea comportamentului oamenilor. Conceptul de IGIENA a evoluat considerabil în ultimele decenii de la un model individual, centrat asupra acţiunii fiecărei persoane luată individual, spre un model axat pe comunitate şi participarea diferiţilor săi membri într-o acţiune colectivă. Schimbările profunde survenite în ultimele decenii, ca urmare a activităţii umane, au contribuit la utilizarea termenilor de sănătatea mediului şi al celui de medicina mediului. OMS defineşte sănătatea mediului ca acea ramură a medicinei care studiază aspecte ale sănătăţii umane, inclusiv calitatea vieţii, care sunt determinate de factori fizici, chimici, biologici, sociali şi psiho-sociali din mediul înconjurător. De asemenea, se referă la aspecte teoretice şi practice de evaluare, corectare, control şi prevenire a acelor factori din mediu care pot afecta în mod negativ sănătatea generaţiilor prezente şi viitoare. Sănătatea mediului, aşadar, urmăreşte prevenirea îmbolnăvirilor prin managementul mediului înconjurător şi schimbarea comportamentului oamenilor pentru reducerea expunerii la agenţi biologici şi nonbiologici. Termenul recent utilizat în majoritatea statelor industrializate este cel de “medicina mediului”, care se referă la studierea şi supravegherea acţiunii factorilor de risc externi asupra stării de sănătate a populaţiei generale, sugerând existenţa unei patologii legate de calitate a mediului înconjurător, care este diferită de cea întâlnită în expunerea profesională. Chiar dacă denumirea disciplinei a cunoscut în timp modificări cum sunt cea de Sănătatea mediului sau de Medicina mediului, trebuie subliniat că acestea nu se resping reciproc ci doar subliniază obiectivul spre care a fost focalizată atenţia la un moment dat şi dinamica în timp a relaţiei mediu-organism care se prezintă în ipostaze diferite pe plan mondial. Direcţii de abordare în medicina mediului :  studiază capacitatea de adaptare a omului la condiţiile de mediu în continuă schimbare  cercetează schimbările produse în factorii de mediu prin activitatea omului  studiază influenţa factorilor de mediu asupra sănătăţii  concretizează parametrii de calitate ai factorilor de mediu 2 Sănătatea şi factorii de mediu Chiar dacă mediul şi sănătatea sunt noţiuni simple în aparenţă, care, aşa cum sugerează sloganul Organizaţiei Mondiale a Sănătăţii „mediul de azi sănătatea de mâine”, urmăresc acelaşi sens, această relaţie este în realitate mult mai complexă, devenind în societatea actuală o sursă majoră de anxietate. 1. Definirea şi caracterizarea conceptului de sănătate A defini sănătatea doar prin lipsa bolii s-a dovedit a fi o definiţie incompletă, de aceea, de-a lungul timpului au existat mai multe definiţii date sănătăţii. Deşi veche şi criticată, definiţia cea mai provocatoare şi cea mai acceptată pe plan internaţional este cea elaborată de Organizaţia Mondială a Sănătăţii (1946): „Sănătatea este o completă bunăstare fizică, mentală şi socială şi nu doar absenţa bolii sau a infirmităţii”. Această definiţie a intrat în vigoare la 7 aprilie 1948 şi nu a fost modificată până azi. Definiţia cuprinde o afirmaţie şi o negaţie. Afirmaţia „este o stare de bine”, se referă la o componentă subiectivă, personală, care cuprinde: - bunăstarea fizică - o dezvoltare somatică armonioasă, o funcţionalitate optimă a tuturos aparatelor şi sistemelor, o capacitate deplină de mişcare şi acţiune; - bunăstarea psihică (mentală) este aptitudinea individului de a stabili relaţii armonioase cu mediul înconjurător, de a avea capacitatea de integrare în familie şi colectivitate şi de a-şi dezvolta nestingherit personalitatea umană; - bunăstarea socială presupune realizarea unor condiţii socio-economice favorabile care să permită realizarea unui confort igienic de viaţă şi muncă. Negaţia „nu numai lipsa bolii şi a infirmităţii” îndeamnă spre promovarea sănătăţii, sugerând că sănătatea implică o deplină dezvoltare a potenţialului uman în condiţiile unei economii adecvate şi prospere, a unui mediu viabil şi într-o comunitate amabilă. De aici derivă următoarele aspecte :  responsabilitatea crescută a indivizilor, familiilor şi comunităţii în faţa riscurilor ce ameninţă sănătatea;  necesitatea unei abordări pluridisciplinare şi multisectoriale a problemelor de sănătate.  necesitatea participării întregii comunităţi în managementul sănătăţii individuale şi colective 3 Concordant cu cele prezentate, relaţia dintre comunitate şi sănătatea indivizilor a condus la conceptul de sănătate comunitară. OMS defineşte sănătatea comunitară ca fiind procesul prin care membrii unei comunităţi, geografice sau sociale, conştienţi de apartenenţa lor la acelaşi grup sau colectivitate, reflectă împreună asupra problemelor de sănătate, exprimă nevoile prioritare şi participă în mod activ la punerea în aplicare, desfăşurarea şi evaluarea activităţilor care sunt cele mai în măsură să răspundă acestor priorităţi. 2. Determinanţii sănătăţii Aproape toate caracteristicile unei societăţi pot afecta starea de sănătate a cetăţenilor şi, prin urmare, ar putea fi considerate ca factori determinanţi ai sănătăţii. Pentru a avea o imagine de ansamblu, OMS a identificat factorii determinanţi ai sănătăţii care merită o atenţie deosebită şi i-a grupat în trei categorii, după cum urmează: - determinanţi biologici (factori genetici, vârsta, sex) - determinanţi comportamentali şi ai stilului de viaţă (cum ar fi alimentaţia echilibrată, activitatea fizică, fumatul, consumul de alcool, etc.) - mediul social şi economic (venit, educaţie, accesul la asistenţă medicală, asistenţa socială, cultura, obiceiurile şi tradiţiile, convingerile familiei şi ale comunităţii); - mediul fizic (apă sigură şi suficientă, aer curat, locuri de muncă sănătoase, locuinţe salubre şi sigure, alimentele, solul, clima, etc.). Determinanţii endogeni, deşi au un rol important, nu pot fi controlaţi. Astfel, moştenirea genetică joacă un rol important în determinarea duratei de viaţă şi probabilitatea de a dezvolta anumite boli. Bărbaţii şi femeile suferă de diferite tipuri de boli la diferite vârste. Comportamentul personal şi mijloacele de adaptare (alimentaţia echilibrată, activitatea fizică, fumatul, condumul de alcool şi stresul) pot fi moştenite, legate de tradiţii, credinţe sau dobândite, în funcţie de felul în care este perceput riscul propriu, care este condiţionat, între altele de vârstă. Veniturile mai mari şi statutul social sunt în legătură cu o sănătate mai bună, iar nivelul scăzut de educaţie cu starea de sănătate precară, mai mult stres şi încredere în sine mai mică. 4 Asistenţa socială (sprijin mai mare din partea familiei, prietenilor şi al comunităţii) este legată de o sănătate mai bună. Cultura, obiceiurile şi tradiţiile, convingerile familiei şi ale comunităţii, toate pot afecta sănătatea. Accesul la serviciile de sănătate şi calitatea acestora influenţează sănătatea prin rolul lor în previnirea şi tratarea unor boli. Mediul fizic - apă sigură şi suficientă cantitativ, aer curat, locuri de muncă sănătoase, locuinţe salubre şi sigure, alimentele, solul, clima, etc., toate contribuie la o stare de sănătate bună. Putem observa cu uşurinţă că, în contextul societăţii actuale, mulţi dintre determinanţii sănătăţii nu pot fi controlaţi direct de fiecare individ, iar factorii determinanţi sunt adesea asociaţi la nivelul unui individ sau al unei comunităţi. Noţiunea de sănătate s-a dovedit a fi legată de o stare de bine ecologică. Având în vedere că nu există nici o activitate umană de natură economică sau socială care să nu aibă implicaţii ecologice, sănătatea omului trebuie raportată la mediul înconjurător. Din acest punct de vedere sănătatea reprezintă un echilibru complex socio-ecologic între individ şi mediul înconjurător, care satisface nevoile fundamentale umane şi realizează adaptarea biologică, mentală şi socială a individului la mediul din care face parte. 3. Definirea şi caracterizarea conceptului de mediu înconjurător Legea privind protecţia mediului din România defineşte mediul înconjurător ca fiind ansamblul factorilor naturali (aer, apă, sol, subsol, energie solară), cu toate organismele existente şi cu procesele de interacţiune dintre acestea. OMS adoptă o viziune antropocentristă, considerînd că mediul este totalitatea factorilor din afara organismului uman, prezenţi la un moment dat şi care acţionează asupra omului şi activităţii sale. (OMS 1972) Mai recent, în 1995, Last J.M. defineşte mediul ca fiind “totalitatea factorilor externi organismului uman individual, care pot fi divizaţi în fizici, chimici, biologici, sociali, culturali etc., care pot influenţa starea de sănătate a populaţiei”. În zilele noastre, mediul a cunoscut modificări profunde, de multe ori ireversibile în urma intervenţiei omului care este omniprezentă. Noţiunea de mediu înconjurător este sinonimă, aşadar, cu aceea de mediu antropizat, iar termenul de natură sugerează existenţa unei arii ecologice în care activitatea umană nu a perturbat încă ecosistemele originare. 5 Pe această bază la Conferinţa ONU asupra mediului (1972) s-a stabilit că mediul înconjurător are trei componente de bază:  mediul natural (sau habitatul natural, cel mai adesea însă acesta este unul modificat şi amenajat)  mediul construit (habitatul construit)  mediul social (specific relaţiilor umane) Clasificarea factorilor de mediu După origine: - naturali (de bază, vitali): aer, apă, alimente, sol, floră, faună - artificiali (antropogeni): îmbrăcăminte, locuinţe, aşezări umane, etc. După natură: - fizici : biometeorologici, radiaţii, poluare sonoră - chimici: substanţe care fac parte din compoziţia naturală sau supraadăugate prin impurificare - biologici : virusuri, bacterii, paraziţi, fungi - sociali : relaţii interumane, stres, lucrul în ture, etc. După influenţa pe care o au asupra sănătăţii : - sanogeni – întreţin şi promovează starea de sănătate Ex : aprovizionarea cu apă potabilă, servicii adecvate de salubritate - patogeni – influenţează negativ starea de sănătate. Ca factori patogeni, factorii de mediu pot avea rol de:  factori etiologici – obligatorii în determinarea stării de boală Ex: holera transmisă hidric  factori de risc – orice caracteristică sau condiţie care poate favoriza declanşarea sau agravarea unei boli. 4. Definirea şi caracterizarea conceptului de profilaxie Profilaxia sau prevenţia reprezintă totalitatea măsurilor care vizează păstrarea sănătăţii, restabilirea sănătăţii atunci când este afectată şi reducerea suferinţei şi stresului. Ideal, profilaxia are loc înainte ca o persoană să contracteze boala, de aceea programele de prevenţie se adresează adesea persoanelor sănătoase din populaţia generală. Pentru conceperea unor astfel de programe trebuie să considerăm boala ca un aisberg: pentru fiecare 6 caz care se prezintă la medic este posibil ca multe alte persoane să fie într-un stadiu preclinic, iar şi mai mulţi oameni din comunitate să prezinte factori de risc legaţi de afecţiunea respectivă. În consecinţă putem face o ierarhizare a ţintelor profilaxiei care urmăreşte: să prevină riscurile de expunere la agentii cauzatori de boală să restrângă riscurile expunerii să identifice şi să trateze pe cei bolnavi În funcţie de momentul în care se intervine în raport cu acţiunea agentului cauzal, se pot distinge patru nivele ale profilaxiei: profilaxia primordială, primară, secundară şi terţiară (Fig.1.1.). Deşi toate sunt importante, profilaxia primordială şi cea primară au cea mai mare contribuţie la asigurarea stării de sănătate şi de bine a întregii populaţii. Pe măsura avansării de la nivelul profilaxiei primordiale spre profilaxia terţiară scade numărul de beneficiari, iar sub aspect economic, costurile cresc enorm. Profilaxie Profilaxie Profilaxie Profilaxie primordială primară secundară terţiară Sănătos Acţiunea Latenţă - Prodrom Perioada agentului incubaţie de stare cauzal Creşte umărul de beneficiari Scad costurile Fig.1.1. Istoria naturală a bolii şi nivelele profilaxiei Profilaxia primordială reprezintă un nivel al profilaxiei care a fost luat în considerare relativ recent, fiind un concept mai larg, care depăşeşte limitele domeniului strict medical. Cuprinde acţiuni medico-administrative luate înainte de apariţia bolii care au ca scop creşterea controlului asupra determinanţilor sănătăţi. Ea vizează comunitatea în ansamblu sau grupuri selectate şi constă în acţiuni şi măsuri care se adresează determinanţilor sociali şi de mediu ai sănătăţii în scopul de a îmbunătăţi starea generală de sănătate. Cuprinde în principal măsuri de educţie sanitară, ameliorarea condiţiilor de igienă, îmbunătăţirea reformelor sanitare şi economice, măsuri de protecţie a mediului şi de investigare a unor posibili factori de risc (supravegherea surselor de apă, studiul modelului alimentar, etc.), care oferă individului şi colectivităţilor posibilitatea de a-şi îmbunătăţi starea de sănătate . 7 Profilaxia primară constă în măsuri luate înainte de apariţia bolilor cu factori de risc cunoscuţi, dar care sunt deja prezenţi. Aceste acţiuni elimină posibilitatea ca factorul de risc/agentul etiologic să producă noi cazuri de boală. Prevenirea aparitiei unei boli se poate realiza prin măsuri de "promovare a sănătăţii generale" (educaţie sanitară, modificarea mediului, intervenţii nutriţionale, schimbarea stilului de viaţă) şi de "protecţie specifică" (imunizare şi seroprofilaxie, chimioprofilaxie, protecţia la locul de muncă, siguranţa medicamentelor şi a alimentelor, controlul pericolelor din mediu). Există două abordări pentru prevenţia primară a bolilor cu factorii de risc cunoscuţi: - Strategii populaţionale (de masă) - îndreptate spre întreaga populaţie, indiferent de nivelul de risc individual. - Strategii orientate spre grupurile cu grad ridicat de risc - necesită detectarea persoanelor cu risc special. Profilaxia secundară: prin teste screening sau programe de depistare boala este detectată într-un stadiu incipient, asimptomatic, în perioada dintre debut şi momentul apariţiei primelor semne de boală (perioada de incubaţie pentru bolile infecţioase sau de latenţă pentru boli neinfecţioase), când aplicarea tratamentului curativ poate opri sau încetini progresiunea bolii, terapia fiind realizată cu costuri mai mici şi o rată de succes mai bună. Profilaxia terţiară se adresează pacienţilor în stadiu avansat de boală şi urmăreşte limitarea sau întârzierea impactului bolii (apariţia incapacităţilor cronice sau a recidivelor, afectarea longevităţii şi a calităţii vieţii) precum şi adaptarea şi reabilitarea pacienţilor la condiţiile iremediabile (reinserţia pacientului în familie, societate, loc de muncă). În concluzie, prevenţia primordială şi primară este o intervenţie timpurie, cu beneficiu crescut şi se adresează deopotrivă omului (comunitate, grupuri la risc, individ) pentru remedierea comportamentului riscant şi mediului – pentru înlăturarea sau diminuarea factorilor de risc. În prevenţia secundară şi terţiară riscul este parţial reductibil, măsurile se adresează pacientului la începutului bolii sau pe parcursul progresiei ei şi urmăresc prevenirea evenimentelor acute, a invalidităţii sau decesului prematur. 5. Definirea şi caracterizarea conceptului de poluare Cuvântul poluare are origine latină (polluo-ere = a murdări, a pângări, a profana) şi desemnează o acţiune prin care omul îşi degradează propriul mediu de viaţă. Prin poluare se defineşte orice introducere de către om în mediul înconjurător, direct sau indirect, a unor substanţe sau energii cu efecte dăunătoare, de natură să pună 8 în pericol sănătatea omului, să prejudicieze resursele biologice, ecosistemele şi proprietatea materială, să diminueze beneficiile mediului şi să împiedice utilizarea legitimă a lui. (Montreal, 1982) În funcţie de extindere putem descrie: - poluarea interioară care afectează spaţiul locuibil (locuinţe, birouri, mijloace de transport, săli publice) - existenţa unei poluări regionale - cu transportul poluanţilor la mare distanţă şi consecinţe dramatice asupra solului şi suprafeţelor de apă; - existenţa unei poluări globale ca rezultat al prezenţei poluanţilor care alterează compoziţia, chimia şi dinamica aerului favorizând schimbările climatice şi scăderea protecţiei faţă de ultraviolete conferită de ozonul stratosferic; Termenul de poluant desemnează orice substanţă solidă, lichidă, gazoasă, microorganisme, sunete, vibraţii, radiaţii de orice fel, sau orice combinaţie a acestora care modifică starea naturală a mediului. Modificarea stării naturale a mediului sau “impactul asupra mediului” cuprinde acţiunile: - care produc ruperea echilibrului ecologic; - care produc pagube economice prin modificarea calităţii factorilor de mediu; - dăunătoare pentru sănătatea omului, precum şi cele care produc discomfort. Aşadar, nu orice impurificare înseamnă obligatoriu poluare, la fel cum poluarea nu este cauzată doar de agenţi de impurificare. De exemplu, Poluarea aerului nu înseamnă numai impurificare prin introducerea în atmosferă a unei substanţe străine ci şi modificarea compoziţiei prin variaţii procentuale importante ale principalelor gaze componente (de exemplu creşterea concentraţiei de CO2). După natura agentului poluant putem deosebi trei tipuri de poluare: chimică – cea mai vastă, diversă şi mai bine studiată; fizică – reprezentată de temuta contaminare radioactivă, de zgomotul care ne agasează tot mai mult; biologică – cauzată de microorganisme patogene sau condiţionat patogene (bacterii, virusuri, fungi, paraziţi) 9 În activitatea noastră de zi cu zi fiecare venim în contact cu poluanţii prin aerul respirat, apa de băut, alimentele consumate, contactul cu solul şi praful, motiv pentru care prevenirea şi combaterea poluării mediului înconjurător sunt condiţii sine qua non pentru menţinerea stării de sănătate a populaţiei şi asigurarea calităţii vieţii. 6. Cerinţe de bază pentru un mediu sănătos Înţelegând ceea ce constituie un mediu bun pentru sănătate, ne ajută să facem schimbări şi să îmbunătăţim starea de sănătate. Organizația Mondială a Sănătăţii a sugerat următoarele cerinţe de bază pentru un mediu sănătos: Aer curat (pur) – atât calitatea aerului ambiental exterior cât şi cea a aerului interior este esenţială cu atât mai mult cu cât, în lipsa aerului omul nu poate supravieţui mai mult de câteva minute, ceea ce face ca, în caz de poluare, expunerea să devină obligatorie întrucât respiraţia nu poate fi oprită până la remedierea situaţiei. Apă suficientă şi fără risc pentru sănătate – apa este esenţială pentru supravieţuire (circa 2 litri pe zi) dar şi pentru igiena personală şi prepararea hranei. Incidenţa unor boli este strâns legată deficienţele de aprovizionare cu apă de calitate adecvată şi în cantitate corespunzătoare. Alimente furnizoare de nutrienţi şi lipsite de risc – alimentele trebuie să asigure toţi micro- şi macronutrienţii în cantitate optimă, în funcţie de nevoile organismului, pentru prevenirea malnutriţiei, iar alterarea şi contaminarea alimentelor dau o patologie legată de consumul alimentar. Aşezări umane liniştite şi sigure – dezvoltarea urbană, pe lângă multiplele motive de satisfacţie, poate conduce la apariţia unor factori de risc reprezentaţi în principal de aglomerarea populaţiei care favorizează răspândirea unor boli transmisibile, poluarea mediului (chimică, fonică) din cauza industrializării, a mijloacelor de transport şi a activităţilor casnice şi gospodăreşti, şi de regimul de viaţă urban, caracterizat prin suprasolicitare nervoasă, sedentarism, obiceiuri ca fumatul, alcoolismul şi chiar farmacodependenţa şi consumul de droguri. Ecosistem global favorabil – presupune un mediu global stabil, fără poluare transfrontalieră, fără depleţia ozonului stratosferic, fără schimbări climatice şi ploi acide, etc. În concluzie, protecţia mediului ca şi condiţie pentru protecţia şi promovarea sănătăţii trebuie să reprezinte o prioritate în cadrul strategiei de dezvoltare durabilă a societăţii. Modul 10 în care o societate vede relaţia dintre boală şi mediu va afecta modul în care aceasta este capabilă să se ocupe de promovarea sănătăţii. Subiecte pentru examen: 1. Definiţi şi caracterizaţi conceptul de sănătate (inclusiv sănătate comunitară) şi prezentaţi determinanţii sănătăţii. 2. Definiţi mediu înconjurător şi clasificaţi factorii de mediu 3. Definiţi şi caracterizaţi conceptul de profilaxie cu nivelele ei. 4. Definiţi conceptul de poluare a mediului şi explicaţi cerinţele de bază pentru un mediu sănătos. 11 